- Prima măsură luată de Ionel Ganea, după ce a fost scos cu forţa din maşină pe Arena Naţională
- Ce a cerut fostul internaţional român
Au apărut detalii despre prima măsură luată de Ionel Ganea, după scandalul cu poliţiştii. Fostul atacant al naţionalei României a fost scos cu forţa din maşină, în parcarea Arenei Naţionale, şi dus la secţie. "Ganezu" anunţă că a fost vorba de un abuz şi îşi va căuta dreptatea în instanţă.
Ionel Ganea a fost filmat în ipostaze incredibile. A rămas fără permis de conducere pe o perioadă de 30 de zile şi a primit o amendă de 2650 de lei.
Prima măsură luată de Ionel Ganea, după scandalul cu poliţiştii
Ganea a dezvăluit ce s-ar fi întâmplat, cu adevărat, înainte de startul amicalului România – Irlanda de Nord.
"Înainte de intrare am fost solicitat de un om de ordine să arăt biletul pentru parcare, în timp ce am prezentat acest bilet, domnul polițist zbiera în mod repetat: 'calcă frâna, calcă frâna!'.
Fără niciun motiv, pentru ca mașina staționa, iar eu nu aveam cum să arăt acel bilet din mers. Precizez că în acest interval nu am auzit avertizările sonore ale poliției, nu aveam muzica pornită în mașină, iar din motiv consider că nu au fost date avertizări sonore.
L-am rugat să vorbească, să se adreseze frumos, iar din această cauză cred că s-a simțit ofensat. Mi-a spus să trag mașina pe dreapta, că-mi ia permisul! Trebuie să precizez că nu s-a prezentat, nu mi-a cerut civilizat actele -zbiera și era foarte agitat și îmi tot repeta că-mi ia permisul!", a transmis Ionel Ganea printr-un comunicat, potrivit prosport.ro.
Fostul internaţional asigură că s-a făcut un abuz şi că va da în judecată Poliţia Română. Cere demisii!
"Consider ca domnul comisar Pintianu și domnul Ciochină au vrut să se remarce și au făcut abuz în serviciu! Pentru asta o să mă adresez justiției. Vreau să mai spun că am citit comunicatul lor și consider că nu e conform cu realitatea.
Asemenea comportament la un polițist care are pe el haina statului român este inacceptabil, ministrul Predoiu nu poate să accepte asemenea oameni, dacă nu face lumină în acest caz, ar trebui să își dea demisia. Este o abatere foarte gravă din partea lor, nu am omorât pe nimeni, am fost calm, civilizat și repet, de fiecare dată, dacă am greșit, am recunoscut, acum nu am pic de vină", a mai spus Ganea.
Ionel Ganea a fost amendat şi a rămas fără permis
În urma scandalului provocat la Arena Naţională, Ionel Ganea a rămas fără permis de conducere pe o perioadă de 30 de zile. Mai mult, acesta a fost amendat.
"La data de 22 martie a.c., în jurul orei 21:00, poliţişti din cadrul Brigăzii Rutiere aflaţi în proximitatea stadionului Naţional Arena pentru asigurarea măsurilor de ordine şi siguranţă rutieră precum şi fluidizarea traficului rutier, au efectuat semnal regulamentar de oprire unui autovehicul la volanul căruia se afla un bărbat. Conducătorul autovehicului nu a respectat semnalele poliţistului rutier continuându-şi deplasarea.
În acest context, iniţial, poliţiştii i-au solicitat prin intermediul staţiei de amplificare să oprească, iar ulterior, pentru că nu s-a conformat, au procedat la blocarea autovehicului, extragerea conducătorului şi conducerea acestuia la sediul Brigăzii Rutiere, pentru stabilirea situaţiei de fapt", se arată în comunicatul Brigăzii Rutiere.
Conducătorul autovehicului a fost testat cu aparatura din dotare, rezultate indicate fiind 0, respectiv negativ, se menţionează în comunicat.
Brigada Rutieră a precizat că persoana în cauză a fost sancţionată contravenţional cu amendă în valoare 2650 de lei, pentru nerespectarea semnalelor şi indicaţiilor poliţistului rutier, precum şi pentru lipsa documentelor prevăzute de legislaţia rutieră în vigoare, fiind dispusă totodată şi măsura suspendării exercitării dreptului de a conduce autovehicule pe drumurile publice pentru o perioadă de 30 de zile", a anunţat Poliţia.